Forslag til Europa-Parlamentet og Rådets direktiv om ændring af Rådets direktiv 90/387/EØF og 92/44/EØF med henblik på tilpasning til konkurrenceforhold på telekommunikationsområdet (96/C 62/04) KOM(95) 543 endelig udg. - 95/0280(COD)

(Forelagt af Kommissionen den 4. januar 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten om oprettelse af Det Europæiske Fællesskab, og

ud fra følgende betragtninger:

(1) Ved Rådets direktiv 90/387/EØF af 28. juni 1990 om oprettelse af det indre marked for teletjenester ved gennemførelse af tilrådighedsstillelse af åbne net ONP (Open Network Provision - tilrådighedsstillelse af åbne net) (1) fastlægges harmoniserede bestemmelser for åben og effektiv adgang til og anvendelse af de offentlige telenet og i givet fald de offentlige teletjenester; i henhold til ovennævnte direktiv har Rådet vedtaget direktiv 92/44/EØF af 5. juni 1992 om etablering af ONP-vilkår for faste kredsløb (2);

(2) i Rådets resolution af 22. juli 1993 om forholdene inden for telekommunikationssektoren og behovet for yderligere udvikling på telekommunikationsmarkedet (3) i forbindelse med Rådets resolution af 22. december 1994 om principper og tidsplan for liberalisering af teleinfrastrukturerne (4) opfordres der til liberalisering af teletjenester og -infrastruktur pr. 1. januar 1998 (med overgangsperioder for nogle medlemsstaters vedkommende); dette tilslutter Europa-Parlamentet sig i beslutning af 20. april 1993 om meddelelsen fra Kommissionen om 1992-rapporten om situationen i teletjenestesektoren (5) og i beslutning af 19. maj 1995 om grønbogen om liberalisering af teleinfrastruktur og kabel-tv-net (del II);

(3) i Rådets resolution af 22. juli 1993 betragtes følgende som en prioriteret målsætning på kort sigt for Fællesskabets politik for teletjenester: i hele Fællesskabet skal der anvendes fælles ONP-principper vedrørende forsyningspligten (universel tjeneste), sammenkobling af net og tilslutningstakster, på de virksomheder, der er omfattet heraf, idet disse principper om nødvendigt skal tilpasses i lyset af den yderligere liberalisering og tilsvarende principper iagttages vedrørende grundlaget for tilladelser; ved resolution af 18. september 1995 om udarbejdelse af den fremtidige lovgivningsmæssige ramme for teletjenester (6) anmodede Rådet Kommissionen om i overensstemmelse med den tidsplan, der er fastsat i Rådets resolutioner af 22. juli 1993 og 22. december 1994, inden den 1. januar 1996 at forelægge Europa-Parlamentet og Rådet alle de bestemmelser, som skal udgøre den lovgivningsmæssige ramme for teletjenester på fællesskabsplan i forbindelse med en fuldstændig liberalisering af sektoren, herunder ikke mindst tilpasning af ONP-foranstaltningerne til de fremtidige konkurrencevilkår;

(4) i Europa-Parlamentets beslutning af 6. maj 1994 om meddelelsen fra Kommissionen samt forslag til Rådets resolution om fastlæggelse af principper for et alment teletjenesteudbud (7) understreges det, at principperne om alment tjenesteudbud har central betydning; Rådets resolution af 7. februar 1994 om fastlæggelse af principper for et alment udbud af teletjenester (8) indeholder en grundlæggende definition af alment tjenesteudbud og opfordrer medlemsstaterne til at vedtage passende lovgivning for at sikre, at der overalt på deres områder er adgang til et sådant udbud; som Rådet erkender i nævnte resolution, må det almene udbud af teletjenester udvikles i takt med den tekniske udvikling, markedets udvikling og ændringer i efterspørgslen; et alment tjenesteudbud på teleområdet får betydning for den økonomiske og sociale samhørighed, især for fjerntliggende områder, udkants- og indlandsområder samt øer;

(5) grundprincipperne for adgang til og anvendelse af offentlige telenet og -tjenester, som er fastlagt i rammebestemmelserne om ONP, må tilpasses, så det sikres, at der under liberaliserede forhold opstår tjenester, som dækker hele Europa til gavn for brugerne og for organisationer, der stiller offentlige telenet og/eller -tjenester til rådighed; under liberaliserede forhold vil det være rimeligt at benytte en frivillig fremgangsmåde, der bygger på fælles tekniske standarder og specifikationer, hvor der er gennemført de fornødne konsultationer med henblik på at imødekomme brugernes behov; dog må det sikres ved bindende retsforskrifter, at der tilvejebringes et alment tjenesteudbud, og at der står et minimumssæt af tjenester til rådighed for alle brugere i EF; der er behov for en generel ramme for tilslutning til offentlige telenet og offentlige teletjenester for at sikre brugerne i EF, at nettene er driftskompatible hele vejen fra slutpunkt til slutpunkt;

(6) rammebestemmelserne om ONP vedrører offentlige telenet og -tjenester, der udbydes på forretningsmæssigt grundlag, men ikke spørgsmålet om indhold; i denne sammenhæng omfatter teletjenester ikke radio- og tv-spredning;

(7) i overensstemmelse med princippet om adskillelse mellem myndigheds- og driftsopgaver bør medlemsstaterne garantere det eller de nationale myndighedsorganers uafhængighed og sikre, at hver medlemsstats nationale myndighedsorgan(er) spiller en central rolle i gennemførelsen af rammebestemmelserne i de relevante EF-regler; de nationale myndighedsorganer bør råde over de fornødne midler til fuldt ud at udføre de opgaver, de får tildelt;

(8) i udkast til Kommissionens direktiv om ændring af Kommissionens direktiv 90/388/EØF om liberalisering af markedet for teletjenester (9) etableres grundlaget for tilvejebringelse af tilstrækkelig mange numre til alle teletjenester, og for at numrene kan blive tildelt på en tilstrækkeligt objektiv, ikke-diskriminerende, forholdsmæssig og gennemskuelig måde;

(9) for at garantere udbuddet af faste kredsløb over hele Fællesskabet bør et minimum af medlemsstaterne sikre, at brugerne overalt på deres område har adgang til faste kredsløb fra mindst én organisation; de organisationer, der får forsyningspligt med hensyn til faste kredsløb, bør udpeges af medlemsstaterne på grundlag af deres styrke på det pågældende marked for faste kredsløb; medlemsstaterne skal meddele Kommissionen, hvilke organisationer der er omfattet af direktivet, hvilke typer af faste kredsløb inden for minimumssættet de har pligt til at udbyde, og hvilket geografisk område denne pligt omfatter; inden for et nærmere afgrænset geografisk område skal direktivets generelle bestemmelser gælde for alle de typer af faste kredsløb, som udbydes af en således anmeldt organisation;

(10) en organisations styrke på markedet afhænger af flere forhold, herunder organisationens markedsandel for det pågældende produkt eller den pågældende tjeneste på det pågældende geografiske marked, dens omsætning i forhold til markedets størrelse, dens evne til at påvirke markedsforholdene, den kontrol over mulighederne for at få adgang til slutbrugerne, dens adgang til finansieringsressourcer og dens erfaring med at udbyde produkter og tjenester på markedet; i dette direktiv lægges det til grund, at en organisation, hvis andel af det relevante marked for faste kredsløb er over 25 % inden for det geografiske område i en medlemsstat, hvor den har tilladelse til at drive virksomhed, antages at have betydelig styrke på markedet, medmindre dens nationale myndighedsorgan har fastslået, at det ikke er tilfældet; en organisation, hvis markedsandel ligger under denne tærskel, anses ikke for at have betydelig styrke på markedet, medmindre det tydeligt kan påvises, at det er tilfældet;

(11) tjenester, der udbydes via faste kredsløb, udvikles i takt med teknologien og markedets efterspørgsel, hvorved brugerne får mulighed for en mere fleksibel udnyttelse af båndbredden på det faste kredsløb, herunder visse rutnings- og forvaltningsfunktioner for nye typer tjenester;

(12) for at effektivisere kommunikationen inden for EF er det vigtigt, at medlemsstaterne tilskynder til etablering af yderligere et harmoniseret sæt af mere avancerede faste kredsløb under hensyntagen til markedets efterspørgsel og standardiseringsudviklingen;

(13) indtil der er etableret forhold, hvorunder konkurrencen virker fuldt ud, er der behov for myndighedstilsyn med taksterne for faste kredsløb med det formål at sikre omkostningsægthed og gennemskuelighed i overensstemmelse med proportionalitetsgrundsætningen; på bestemte markeder, hvor ingen organisation har betydelig styrke, vil det være rimeligt at se bort fra kravet om omkostningsægthed og gennemskuelighed; under fuldt udviklede konkurrenceforhold vil markedsmekanismerne sikre, at taksterne for faste kredsløb er rimelige;

(14) betingelserne for tilslutning af terminaludstyr til faste kredsløb fastlægges i fælles tekniske forskrifter, som vedtages i medfør af Rådets direktiv 91/263/EØF af 29. april 1991 om indbyrdes tilnærmelse af medlemsstaternes lovgivning om teleterminaludstyr samt gensidig anerkendelse af udstyrets overensstemmelse (10), og Rådets direktiv 93/97/EØF af 29. oktober 1993 om supplering af direktiv 91/263/EØF for så vidt angår satellitjordstationsudstyr (11);

(15) der bør foretages visse ændringer i de gældende ONP-foranstaltninger for at tilpasse dem til den seneste tekniske udvikling og til andre forskrifter, som vil indgå i den overordnede forskriftsramme på teleområdet;

(16) alle de områder, der er fastlagt i bilag I til direktiv 90/387/EØF, som områder, for hvilke der kan fastlægges ONP-bestemmelser, er gennemgået i analyserapporter, som har været gjort til genstand for offentlig høring i overensstemmelse med proceduren i samme direktivs artikel 4; alle de prioriterede foranstaltninger, der er anført i direktivets bilag 3, er vedtaget;

(17) for at sætte Kommissionen i stand til at varetage den overvågningsopgave, som den tillægges i traktaten, skal den hurtigt have meddelelse om ændringer med hensyn til det eller de nationale myndighedsorganer og med hensyn til de berørte organisationer;

(18) målene for en tilpasning af direktiv 90/387/EØF og 92/44/EØF i overensstemmelse med subsidiaritetsprincippet og proportionalitetsprincippet, jf. traktatens artikel 3 B, til konkurrencemæssige vilkår inden for telekommunikationssektoren kan ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan; dette direktiv begrænser sig til det minimum, der kræves for at nå dette mål, og der handles ved direktivet kun i det omfang, det er nødvendigt for at nå dette mål;

(19) det bør senest den 31. december 1999 undersøges, hvordan direktiv 90/387/EØF og 92/44/EØF fungerer; herunder bør der tages hensyn til konkurrencens øgede effektivitet på telekommunikationsmarkederne;

(20) i henhold til traktatens artikel 52 og 59 bør reguleringen på telekommunikationsområdet være forenelig og i overensstemmelse med principperne om fri etableringsret og fri udveksling af tjenesteydelser samt tage hensyn til nødvendigheden af at gøre det lettere at indføre nye tjenester og udbrede anvendelsen af teknologiske forbedringer;

(21) Europa-Parlamentet og Rådet har den 24. oktober 1995 vedtaget direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (12) -

UDSTEDT FØLGENDE DIREKTIV:

Artikel 1

Ændring af direktiv 90/387/EØF

I direktiv 90/387/EØF foretages følgende ændringer:

1. Artikel 1 ændres således:

a) Stk. 2, affattes således:

»2. De i stk. 1 nævnte bestemmelser tager sigte på at gøre det lettere at stille offentlige telenet og/eller offentlige teletjenster til rådighed i og mellem medlemsstaterne, herunder navnlig for selskaber, virksomheder eller fysiske personer, der er hjemmehørende i en anden medlemsstat end den, hvor det selskab, den virksomhed eller fysiske person, som tjenesterne er bestemt for, er hjemmehørende.«

b) Som stk. 3 indsættes:

»3. ONP-bestemmelserne sigter navnlig mod:

- at garantere, at der tilvejebringes et alment tjenesteudbud på teleområdet

- at sikre, at der stilles et minimumssæt af tjenester til rådighed

- at sikre adgang til og sammenkobling af offentlige telenet og offentlige teletjenester

- at tilskynde til, at der stilles harmoniserede teletjenester til rådighed for brugerne, ved at udpege og ad frivillighedens vej fremme anvendelsen af harmoniserede tekniske grænseflader for åben og effektiv adgang og sammenkobling og de dertil hørende standarder og specifikationer i hele Fællesskabet.«

2) Artikel 2 affattes således:

»Artikel 2

I dette direktiv forstås ved:

1) `Brugere`: enkeltpersoner, herunder forbrugere, eller organisationer, der benytter sig af offentlige teletjenester.

2) - `Telenet`: transmissionssystemer og i givet fald opkoblingsudstyr og andre ressourcer, der giver mulighed for at overføre signaler mellem bestemte termineringspunkter ved hjælp af trådforbindelse, radiobølger eller ved optiske eller andre elektromagnetiske midler.

- `Offentligt telenet`: et telenet, der bl.a. anvendes til at stille offentlige teletjenester til rådighed.

3) - `Teletjenester`: tjenester, der består helt eller delvis i transmission og/eller rutning af signaler gennem telenet.

- `Offentlig teletjeneste`: teletjeneste, som står til rådighed for offentligheden.

4) `Alment tjenesteudbud`: et mindste serviceniveau bestående af en eller flere nærmere fastlagte tjenester af en bestemt kvalitet, som stilles til rådighed for alle brugere alle steder og til en - på baggrund af de særlige nationale forhold - overkommelig pris.

5) `Nettermineringspunkt`: det fysiske punkt, hvor en bruger får adgang til et offentligt telenet. Det er det punkt, hvor specifikationerne for den tekniske grænseflade er fastlagt.

6) `Væsentlige krav`: ikke-økonomiske hensyn af almen samfundsmæssig interesse, som kan give en medlemsstat årsag til at begrænse adgangen til offentlige telenet eller offentlige teletjenester. Det drejer sig om hensyn til opretholdelse af nettets integritet, og i berettigede tilfælde driftskompatibilitet mellem tjenester samt databeskyttelse.

Databeskyttelse kan omfatte beskyttelse af persondata og af de transmitterede eller lagrede informationers fortrolighed samt beskyttelse af privatlivets fred.

7) `Sammenkobling`: etablering af fysisk eller logisk forbindelse mellem organisationer, der stiller telenet og/eller teletjenester til rådighed, for at muliggøre kommunikation mellem brugere i én organisation og brugere i en anden organisation eller give dem adgang til tjenester, der udbydes af en anden organisation.

8) `Bestemmelser for tilrådighedsstillelse af åbne net (ONP-bestemmelser)`: de i henhold til dette direktiv harmoniserede bestemmelser, der vedrører åben og effektiv tilslutning til og brug af offentlige telenet og i givet fald offentlige teletjenester.

Uden at foregribe gennemførelsen i det enkelte tilfælde kan ONP-bestemmelserne bl.a. omfatte harmoniserede bestemmelser for:

- tekniske grænseflader, herunder i givet fald definition og implementering af nettermineringspunkter

- brugsbetingelser

- takstprincipper

- i givet fald adgang til frekvenser og numre/adresser/navne.

9) Termerne `tekniske specifikationer`, `standarder` og `terminaludstyr` har samme betydning som fastlagt i artikel 1 i direktiv 91/263/EØF (*).

(*) EFT nr. L 128 af 23. 5. 1991, s. 1.«

3) Artikel 3 ændres således:

a) Stk. 3 affattes således:

»3. Der må ikke på grundlag af ONP-bestemmelserne indføres yderligere restriktioner i brugen af det offentlige telenet og/eller de offentlige teletjenester udover restriktioner, der er forenelige med fællesskabsretten.«

b) Stk. 4 ophæves.

c) Stk. 5 affattes således:

»5. Med forbehold af særdirektiver vedrørende tilrådighedsstillelse af åbne net, og i det omfang en medlemsstat kan blive nødsaget til at begrænse adgangen til offentlige telenet eller -tjenester for at kunne tilgodese de væsentlige krav i stk. 2, fastsættes de nærmere vilkår for en ensartet anvendelse af de væsentlige krav, navnlig for så vidt angår driftskompatibilitet mellem tjenester og databeskyttelse, i givet fald af Kommissionen efter fremgangsmåden i artikel 10.«

4) Artikel 4 ophæves.

5) Artikel 5 affattes således:

»Artikel 5

1. En henvisning til standarder og/eller specifikationer, der udarbejdes som basis for harmoniserede tekniske grænseflader og/eller tjenestefaciliteter for ONP offentliggøres i De Europæiske Fællesskabers Tidende som egnede til at opfylde kravet om åben og effektiv adgang, sammenkobling og driftskompatibilitet med henblik på at tilskynde til, at der stilles harmoniserede teletjenester til rådighed for brugere i hele EF.

Om nødvendigt kan Kommissionen i samråd med det i artikel 9 omhandlede udvalg anmode europæiske standardiseringsorganisationer om at udarbejde standarder.

2. Medlemsstaterne tilskynder til, at de standarder og/eller specifikationer, der offentliggøres i De Europæiske Fællesskabers Tidende i henhold til stk. 1, anvendes ved etablering af tekniske grænseflader og/eller netfunktioner.

Så længe der ikke foreligger sådanne standarder og/eller specifikationer, eller hvis de ikke er rentable, tilskynder medlemsstaterne til anvendelse af:

- standarder og/eller specifikationer, der er vedtaget af europæiske standardiseringsorganisationer som f.eks. ETSI eller CEN/CENELEC

eller, hvis sådanne standarder og/eller specifikationer ikke foreligger:

- internationale standarder eller anbefalinger, der er vedtaget af Den Internationale Teleunion (ITU), Den Internationale Standardiseringsorganisation (ISO) eller Den Internationale Elektrotekniske Kommission (IEC)

eller, hvis sådanne standarder og/eller specifikationer ikke foreligger:

- standarder og/eller specifikationer, der er udarbejdet af internationale brancheorganisationer, og som er bredt accepteret i sektoren

eller, hvis sådanne standarder og/eller specifikationer ikke foreligger:

- nationale standarder og/eller specifikationer, der er bredt accepteret i sektoren.

3. Viser det sig, at de i stk. 1 omhandlede standarder og/eller specifikationer ikke anvendes i tilstrækkeligt omfang til at sikre driftskompatibiliteten mellem tjenester i en eller flere medlemsstater, kan anvendelsen af sådanne standarder og/eller specifikationer gøres obligatorisk efter proceduren i artikel 10, i det omfang dette er strengt nødvendigt for at sikre driftskompatibiliteten og øge brugernes valgmuligheder, jf. dog traktatens artikel 85 og 86.

Før anvendelsen af standarder og/eller specifikationer gøres obligatorisk efter første afsnit, offentliggør Kommissionen i De Europæiske Fællesskabers Tidende en opfordring til alle berørte parter om at fremsende deres bemærkninger.

4. Hvis en medlemsstat eller Kommissionen mener, at de harmoniserede standarder og/eller specifikationer, der er omhandlet i stk. 1, ikke er i overensstemmelse med målet om åben og effektiv adgang, sammenkobling og driftskompatibilitet, herunder især de grundlæggende principper og de væsentlige krav, der er omhandlet i artikel 3, indbringer Kommissionen eller den pågældende medlemsstat sagen for det udvalg, der er omhandlet i artikel 9, med begrundelse herfor. Udvalget afgiver udtalelse hurtigst muligt.

5. På baggrund af udvalgets udtalelse underretter Kommissionen medlemsstaterne om, hvorvidt det er nødvendigt at trække henvisningerne til disse standarder og/eller specifikationer tilbage fra De Europæiske Fællesskabers Tidende.«

6) Som artikel 5a indsættes:

»Artikel 5a

1. Medlemsstaterne kan beslutte, at de opgaver, der i EF's retsregler tillægges det nationale myndighedsorgan, skal udføres af mere end ét organ. I så fald afgrænser medlemsstaterne klart de opgaver, der tillægges hvert organ.

2. For at sikre de nationale myndighedsorganers uafhængighed skal følgende opfyldes:

- De nationale myndighedsorganer skal være juridisk adskilt fra og funktionelt uafhængige af alle organisationer, der stiller telenet, -udstyr eller -tjenester til rådighed.

- Medlemsstater, som bevarer ejerskab til eller en væsentlig grad af kontrol over organisationer, der stiller telentet og/eller -tjenester til rådighed, skal sikre, at der er en effektiv strukturel adskillelse mellem myndighedsopgaverne og de aktiviteter, der er knyttet til ejerskabet eller kontrollen.

3. Medlemsstaterne sørger for, at parter, som en afgørelse fra det nationale myndighedsorgan får virkning for, har mulighed for at indklage afgørelsen til en uafhængig myndighed på nationalt plan.«

7) Artikel 6 og 7 ophæves.

8) Artikel 8 affattes således:

»Artikel 8

Kommissionen undersøger, hvordan dette direktiv fungerer, og aflægger første gang rapport herom til Europa-Parlamentet og Rådet senest den 31. december 1999. Rapporten skal blandt andet bygge på oplysninger, som medlemsstaterne fremsender til Kommissionen og til ONP-udvalget. Om nødvendigt kan der i rapporten stilles forslag om yderligere foranstaltninger for at tilpasse dette direktiv under hensyntagen til markedets udvikling henimod fuldt udviklede konkurrenceforhold.«

9) I artikel 9, stk. 1, andet afsnit, udgår »teleselskaberne«, og i stedet indsættes »organisationer, der stiller offentlige telenet og/eller offentlige teletjenester til rådighed.«

10) Bilag 1 og 3 ophæves.

11) Bilag 2 affattes som angivet i bilag I til denne forordning.

Artikel 2

Ændring af direktiv 92/44/EØF

I direktiv 92/44/EØF foretages følgende ændringer:

1) I hele direktivet ændres »teleselskaber« til »organisationer, hvis navne er meddelt til Kommissionen i henhold til artikel 11, stk. 1a«.

2) I artikel 1 indsættes følgende som andet og tredje afsnit:

»Medlemsstaterne sikrer, at der på ethvert punkt på deres område findes mindst én organisation, der er omfattet af dette direktivs bestemmelser.

Uden at anvendelsen af andet afsnit derved indskrænkes, sørger medlemsstaterne for, at forpligtelserne i henhold til dette direktiv ikke pålægges organisationer uden betydelig styrke på markedet.«

3) Artikel 2 affattes således:

»Artikel 2

Definitioner

1. Definitionerne i direktiv 90/387/EØF finder i givet fald anvendelse på dette direktiv.

2. I dette direktiv forstås herudover ved:

- `faste kredsløb`: telekommunikationsfaciliteter, hvorved der stilles transparent transmissionskapacitet til rådighed mellem nettermineringspunkter, uden at disse faciliteter omfatter opkobling på anfordring (dvs. opkoblingsfunktioner, som brugeren kan styre som en del af tilrådighedsstillelsen af det faste kredsløb)

- `ONP-udvalget`: det udvalg, der er omhandlet i direktiv 90/387/EØF, artikel 9 og 10

- `nationalt myndighedsorgan`: det organ, der er omhandlet i direktiv 90/387/EØF«.

4) Artikel 3 ændres således:

a) I stk. 1 ændres andet punktum således:

»Ændringer i eksisterende tjenester og oplysninger om nye udbud offentliggøres hurtigst muligt. Det nationale myndighedsorgan kan fastlægge en passende frist for offentliggørelsen.«

b) Stk. 3 udgår.

5) I artikel 4, andet led, affattes første afsnit således:

»- typisk leveringstid, som er den tid, der går fra den dato, hvor brugeren har afgivet en endelig bestilling på et fast kredsløb, og indtil 95 % af alle faste kredsløb af tilsvarende type er etableret hos kunderne.«

6) Artikel 6 ændres således:

a) Stk. 1 affattes således:

»1. Medlemsstaterne påser, at begrænsninger i adgangen til og brugen af faste kredsløb udelukkende tager sigte på overholdelse af de væsentlige krav, der er forenelige med fællesskabsretten, og at de udmøntes i bindende forskrifter udstedt af de nationale myndighedsorganer.

Der må ikke indføres eller opretholdes tekniske restriktioner for sammenkobling af faste kredsløb indbyrdes eller for sammenkobling af faste kredsløb og offentlige telenet.«

b) Stk. 4, første afsnit, affattes således:

»Adgangsbetingelserne for terminaludstyr anses for at være opfyldt, når terminaludstyret opfylder de godkendelseskrav, der gælder for dets tilslutning til den pågældende type fast kredsløbs nettermineringspunkt i overensstemmelse med direktiv 91/263/EØF (*) eller 93/97/EØF (**).

*(*) EFT nr. L 128 af 23. 5. 1991, s. 1.

(**) EFT nr. L 290 af 24. 11. 1993, s. 1.«

7) Artikel 7 ændres således:

a) Følgende indsættes som stk. 2a:

»2a. Medlemsstaterne tilskynder til, at de yderligere typer af faste kredsløb, der er anført i bilag III, stilles til rådighed under hensyntagen til efterspørgslen på markedet og udviklingen på standardiseringsområdet.«

b) Stk. 3 affattes således:

»3. De ændringer, der er nødvendige for at tilpasse bilag II og III til tekniske fremskridt eller til en ændret efterspørgsel på markedet, herunder eventuel udeladelse af visse typer faste kredsløb fra bilagene, vedtages af Kommissionen efter fremgangsmåden i direktiv 90/387/EØF, artikel 10, og under hensyn til udviklingen i de nationale net.«

8) Artikel 8 ændres således:

a) Stk. 2 affattes således:

»2. Det nationale myndighedsorgan sikrer, at de organisationer, hvis navne er meddelt Kommissionen i henhold til artikel 11, stk. 1a, overholder princippet om ikke-diskriminering, når de stiller faste kredsløb til rådighed. Dette indebærer især, at de faste kredsløb, som disse organisationer stiller til rådighed for andre, stilles til rådighed på samme vilkår og med samme kvalitet som de stilles til rådighed for organisationernes egne tjenester eller for tjenester under deres datterselskaber eller partnere.«

b) Følgende indsættes som stk. 4:

»4. Medlemsstaterne forpligter organisationer, der stiller faste kredsløb til rådighed, til at levere de oplysninger, der er nødvendige for at afgøre, hvilke organisationer der skal være omfattet af dette direktiv.«

9) Artikel 9 ophæves.

10) Artikel 10 ændres således:

a) Stk. 2, litra b, nummer iii) affattes således:

»iii) kan der hverken findes et direkte eller indirekte grundlag for omkostningsfordelingen, fordeles omkostningerne efter en generel fordelingsnøgle, der beregnes på grundlag af forholdet mellem alle de udgifter, der direkte hidrører fra eller tilskrives på den ene side faste kredsløb og på den anden side andre tjenester.«

b) Følgende indsættes som stk. 4:

»4. Det nationale myndighedsorgan stiller ikke det i stk. 1 anførte krav over for organisationer, der ikke har betydelig styrke på markedet med hensyn til et bestemt udbud af faste kredsløb i et bestemt geografisk område.«

11) Artikel 11 ændres således:

a) Stk. 1 affattes således:

»1. Medlemsstaterne meddeler Kommissionen navnet på det eller de nationale myndighedsorganer, som får ansvaret for at udføre de opgaver, der er fastlagt i dette direktiv.

Medlemsstaterne giver straks Kommissionen meddelelse om eventuelle ændringer vedrørende deres nationale myndighedsorganer.«

b) Følgende indsættes som stk. 1a:

»1a. De nationale myndighedsorganer meddeler Kommissionen navnene på de organisationer, der udbyder faste kredsløb og skal opfylde dette direktivs krav. Meddelelsen skal i givet fald oplyse, hvilke typer af faste kredsløb hver organisation forpligtes til at stille til rådighed i hvert geografisk område, for at kravet i artikel 1 kan blive opfyldt, samt hvilke undtagelser der er gjort i medfør af artikel 10, stk. 4.«

c) Stk. 2, andet afsnit, affattes således:

»Det nationale myndighedsorgan opbevarer oplysninger om tilfælde, hvor adgangen til eller brugen af faste kredsløb er blevet indskrænket, og om hvilke foranstaltninger der er truffet i den anledning samt begrundelsen herfor; oplysningerne står til rådighed for Kommissionen, som på anmodning får dem tilsendt.«

12) Artikel 14 affattes således:

»Artikel 14

Rapport

Kommissionen undersøger, hvordan dette direktiv fungerer, og aflægger første gang rapport herom til Europa-Parlamentet og Rådet senest den 31. december 1999. Rapporten skal bl.a. bygge på oplysninger, som medlemmsstaterne fremsender til Kommissionen og til ONP-udvalget. Rapporten skal indeholde en vurdering af behovet for videreførelse af dette direktiv under hensyntagen til udviklingen hen imod fuldt udviklede konkurrenceforhold. Om nødvendigt kan der i rapporten stilles forslag om yderligere foranstaltninger for at tilpasse dette direktiv.«

13) Bilag I ændres således:

a) Fodnote 1 affattes således:

»EFT nr. L 109 af 26. 4. 1983, s. 8. Direktivet som senest ændret ved Europa-Parlamentet og Rådets direktiv 94/10/EF (EFT nr. L 100 af 19. 4. 1994, s. 30).«

b) I afsnit D udgår punkt 1, 2, 3, 5 og 6.

c) Afsnit E affattes således:

»E. Vilkår for tilslutning af terminaludstyr skal omfatte en fuldstændig oversigt over de krav, som terminaludstyr, der skal tilsluttes de pågældende faste kredsløb, skal opfylde i henhold til direktiv 91/263/EØF og 93/07/EØF.«

14) Som bilag III indsættes bilag II til dette direktiv.

Artikel 3

Gennemførelse i national ret

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 31. december 1997. De underretter straks Kommissionen herom.

Når medlemsstaterne vedtager nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 4

Ikrafttræden

Dette direktiv træder i kraft på den tyvende dag, efter at det er offentliggjort i De Europæiske Fællesskabers Tidende.

Artikel 5

Adressater

Dette direktiv er rettet til medlemsstaterne.

(1) EFT nr. L 192 af 24. 7. 1990, s. 1.

(2) EFT nr. L 165 af 19. 6. 1992, s. 27. Direktivet er ændret ved Kommissionens beslutning 94/439/EF (EFT nr. L 181 af 15. 7. 1994, s. 40).

(3) EFT nr. C 213, 6. 8. 1993, s. 1.

(4) EFT nr. C 397, 31. 5. 1994, s. 4.

(5) EFT nr. C 150, 31. 5. 1993, s. 39.

(6) EFT nr. C 258 af 3. 10. 1995, s. 1.

(7) EFT nr. C 205 af 25. 7. 1994, s. 551.

(8) EFT nr. C 48 af 16. 2. 1994, s. 1.

(9) EFT nr. C 263 af 10. 10. 1995, s. 6.

(10) EFT nr. L 128 af 23. 5. 1991 side 1. Direktivet er senest ændret ved direktiv 93/68/EØF (EFT nr. L 220 af 30. 12. 1993, s. 1.).

(11) EFT nr. L 290 af 24. 11. 1993, side 1.

(12) EFT nr. L 281 af 23. 11. 1995, s. 31.

BILAG I

»BILAG

Referenceramme for anvendelse af ONP-bestemmelserne

ONP-bestemmelserne som defineret i artikel 2, stk. 8, bør anvendes i overensstemmelse med følgende referenceramme under hensyntagen til de relevante traktatregler:

1. Harmoniserede tekniske grænseflader og/eller netfunktioner

Ved udarbejdelsen af ONP-bestemmelserne skal følgende tages i betragtning med henblik på fastlæggelsen af specifikationer for de tekniske grænseflader og/eller netfunktioner:

- Hvad angår allerede eksisterende tjenester og net, skal de nugældende grænseflader fortsat finde anvendelse.

- Hvad angår helt nye tjenester eller videreudvikling af eksisterende tjenester, bør de nugældende grænsefladespecifikationer også finde anvendelse i det omfang, dette er gennemførligt. Hvor de nugældende grænseflader ikke er egnede, kan der ske en videreudvikling heraf, og/eller der kan specificeres nye grænseflader.

- Hvad angår net, der endnu ikke er indført, men for hvilke der allerede er igangsat et standardiseringsprogram, bør der under udviklingen af nye specifikationer for grænseflader og netfunktioner tages hensyn til ONP-kravene i artikel 3.

ONP-forslag skal så vidt muligt være på linje med igangværende arbejde i de europæiske standardiseringsorganisationer, især ETSI, og skal desuden tage hensyn til arbejdet i internationale standardiseringsorganisationer, som f.eks. ITU-T.

2. Harmoniserede betingelser for tilrådighedsstillelse og brug

Det fastsættes i fornødent omfang i vilkårene for tilrådighedsstillelse og i brugsbetingelserne, på hvilke betingelser der kan opnås tilslutning til og levering af tjenester.

a) Vilkår for tilrådighedsstillelse er de vilkår under hvilke en tjeneste tilbydes brugerne. De kan omfatte:

- typisk leveringsfrist

- typisk reparationsfrist

- tjenestekvalitet, herunder navnlig disponibilitet og transmissionskvalitet

- vedligeholdelse og netforvaltning.

b) Brugsbetingelser er betingelser, der vedrører brugerne, som f.eks.:

- betingelser for adgang til nettet

- betingelser for flerbrugeranvendelse

- betingelser vedrørende beskyttelse af persondata og kommunikationshemmelighed, om nødvendigt.

3. Harmoniserede takstprincipper

Takstprincipperne skal være i overensstemmelse med principperne i artikel 3, stk. 1.

Disse principper indebærer frem for alt følgende:

- Taksterne skal baseres på objektive kriterier og i princippet være omkostningsbaserede, således at forstå, at fastsættelsen af det faktiske takstniveau fortsat henhører under den nationale lovgivning og ikke gøres til genstand for ONP-bestemmelser. Når en organisation ikke længere har betydelig styrke på det relevante marked, kan det kompetente nationale myndighedsorgan se bort fra dette krav om omkostningsægthed. Det skal bl.a. tilstræbes, at der opstilles anvendelige takstprincipper overalt i Fællesskabet, samtidig med, at der sikres et alment tjenesteudbud, som står til rådighed for alle.

- Taksterne skal være forståelige, og de skal offentliggøres på passende måde.

- For at brugerne kan vælge mellem de forskellige tjenesteelementer, skal der, dersom teknologien tillader det, i tilstrækkeligt omfang være fastsat særskilte takster i overensstemmelse med traktatens konkurrenceregler. Især skal de tillægsfunktioner, der indføres for at levere særlige supplerende tjenester, som hovedregel faktureres særskilt i forhold til de inkluderede funktioner og selve transporten.

- Taksterne ikke må være diskriminerende og skal sikre ligebehandling.

Enhver afgift for adgang til netressourcer eller -tjenester skal være i overensstemmelse med ovennævnte principper og med traktatens konkurrenceregler. Der skal ligeledes tages hensyn til princippet om en rimelig fordeling af de totalomkostninger, som brugen af netressourcerne resulterer i, og nødvendigheden af et rimeligt afkast af de foretagne investeringer.

Der kan fastsættes differentierende takster, bl.a. for at tage højde for øget belastning i spidsbelastningsperioder og mangel på trafik i trafiksvage perioder, forudsat at takstdifferentieringen er begrundet i forretningsmæssige forhold og ikke strider mod ovennævnte principper.

4. Harmoniseret fremgangsmåde i forbindelse med numre/adresser/navne

Nummer/adresse er det vigtigste enkeltelement i enhver telekommunikationsprotokol eller enhver telekommunikationstjeneste, der giver mulighed for at vælge en eller flere destinationer.

Teletjenester, der udbydes over det faste offentlige telefonnet, benytter endnu udelukkende numre til at identificere destinationen for et opkald. I andre teletjenester spiller det bredere begreb `adresse` den centrale rolle. I tillæg til adresser har `navne` betydning i nogle af disse teletjenester, f.eks. i meddelelseshåndteringssystemer (MHS), der følger X.400-rekommandationerne. Muligvis vil navne med tiden dukke op i alle teletjenester som supplement til numre og adresser.

Derfor er det vigtigt, at man følger en harmoniseret fremgangsmåde i forbindelse med nummer-/adressesystemer og i givet fald navnesystemer, hvis det skal sikres, at brugerne i Europa kan knyttes sammen på kryds og tværs gennem hele systemet, og at tjenesterne kan fungere sammen. Desuden bør tildelingen af numre/adresser/navne være retfærdig og i overensstemmelse med kravet om lige adgang.

For at nå dette mål må man sikre følgende:

- Forsyningen med passende serier af numre og adresser og i givet fald navne for alle offentlige teletjenester skal foregå efter harmoniserede principper.

- Nationale standpunkter i internationale organisationer og fora, hvor der træffes afgørelser om nummer-/adresse-/navnesystemer skal samordnes under hensyntagen til den mulige fremtidige udvikling med hensyn til sådanne systemer på europæisk plan.

- De relevante nationale nummer-/adresse-/navneplaner på teleområdet skal være under det nationale myndighedsorgans kontrol, så der er garanti for organisationer, der stiller offentlige telenet eller offentlige teletjenester til rådighed, er uafhængige.

- Fremgangsmåderne ved tildeling af de enkelte numre/adresser/navne og/eller adresse-/nummerserier skal være gennemskuelige, upartiske og tidsmæssigt acceptable, og tildelingen skal foregå på objektivt grundlag, i åbenhed og uden forskelsbehandling.

- De nationale myndighedsorganer skal have mulighed for at fastlægge betingelser for anvendelse af bestemte præfikser eller forkortede koder i nummererings-/adresseringsplanerne, især hvor disse benyttes til tjenester af generel samfundsmæssig interesse (f.eks. nummeroplysning og alarmtjenester), eller for at sikre lige adgang.«

BILAG II

»BILAG III

>TABELPOSITION>

«